Հայ-ռուսական հարաբերությունները միջնադարում

Հայ ժողովրդի պատմական կապերը ռուս ժողովրդի հետ սկիզբ են առել հին ռուսական` Կիևյան պետության կազմավորման (882 թ. Նովգորոդի Ռուսիա պետության հիման վրա) և ֆեոդալական մասնատվածության ժամանակաշրջանից (12-րդ դարի կեսին առաջանում են զանազան մանր իշխանություններ): Առաջին տեղեկությունները հայերի և ռուսների շփման մասին վերաբերվում են նրանց համատեղ ծառայությանը բյուզանդական զորքերում (7-9դդ.): Ստեփանոս Տարոնեցին գրում է Հայաստանում տեղակայված 6000 ռուս զինվորների մասին, որոնց Կիևի իշխան Վլադիմիրը բյուզանդական կայսր Բարսեղ Բ-ի տրամադրության տակ էր դրել: Հայտնի է, որ Վլադիմիր Մոնոմախի օրոք արքունի բժիշկը հայ էր:10-11-րդ դարերում տնտեսապես և ռազմականորեն հզոր Կիևյան պետությունը առևտրական, քաղաքական և մշակութային կապեր է հաստատում Բյուզանդիայի, Եվրոպական պետությունների, Արևելքի և Անդրկովկասի հետ:

11-րդ դարի կեսերին ընկնում է Բագրատունյաց թագավորությունը, սկսվում է հայերի զանգվածային արտագաղթը Հայաստանից, որն ավելի մեծ չափերի է հասնում թաթար-մոնղոլական արշավանքների շրջանում: Հայերի ծանոթությունն ու մերձեցումը Ռուսիայի հետ սկսվում է մի կողմից Բյուզանդիայի ու Բալկանների, մյուս կողմից` Կովկասի ու Ղրիմի ճանապարհներով հայ վաճառականների, զինվորականների ու կրոնավորների միջոցով: Հայաստանից Բալկաններ բռնագաղթած պավլիկյանները և թոնդրակեցիները հետագայում վերաբնակեցվեցին նաև Կիևյան Ռուսիայում: Առաջին անգամ հայ զինվորները հրավիրվել են Կիևյան Ռուսիա 1009թ.: Նրանցից շատերը մնացել են Ռուսիայում մշտական բնակության: Հայերը ևս դիմել են ռուսներին ռազմական օգնության խնդրանքով:

Հին Ռուսիայում ստեղծվում են բազմաթիվ հայկական գաղթավայրեր` Ղրիմի, Աստրախանի, Կիևի, Լվովի, Կամենեց-Պոդոլսկի, Վլադիմիրի և այլն, որոնք ստանում են ինքնավար համայնքի իրավունքներ, շարունակում են իրենց ազգային կյանքը, դառնում հայ-ռուսական կապերի ստեղծման կարևոր օղակներ: Կիևի հայ բնակչությունը հիմնականում կազմված էր արհեստավորներից, վաճառականներից, բժիշկներից, զինվորականներից: Կիևի հայերը տեղի բնակիչների հետ համատեղ պաշտպանում էին քաղաքը թշնամիներից: Ի տարբերություն ճորտատիրական Ռուսաստանի, Նոր Նախիջևանը և նրա 5 գյուղերը զերծ մնացին ճորտությունից, որը և հնարավորություն ընձեռեց տնտեսության անկաշկանդ զարգացման համար, հատկապես ներքին և արտաքին առևտուրը, ճարպի և բրդի արտադրությունը, հացահատիկային կուլտուրաների մշակումը, այգեգործությունը: Հայերը հարավային Ռուսաստանում տարածեցին շերամապահությունը:

Ռուսահայ գաղութների պատմությունը ինքնին հայ-ռուսական հարաբերությունների մի օղակը, նրա մասն է կազմում: Գաղթօջախների հայության ամենակարևոր առանձնահատկությունները`

1. հայը պարտավոր է լինել իրեն հյուրընկալող երկրի իսկական քաղաքացի,

2. հավատարիմ մնալ իր ազգին և ավանդույթներին, չմոռանալ մայրենին, օգտակար լինել հայրենիքին:

14-րդ դարում Մոսկվայում արդեն ապրել են հայ վաճառականներ, որոնք մասնակցել են Նիժնիյ Նովգորոդի 1366թ.-ի առաջին տոնավաճառին:

1552-1556 թթ. Իվան Ահեղը թաթարական լծից ազատագրում է Կազանն ու Աստրախանը: Կազանի պաշարման ժամանակ թաթարները ստիպում էին այնտեղ գտնվող հայ վաճառականներին կրակել թնդանոթներից ռուսների վրա: Երբ հայերը հրաժարվեցին, նրանց շղթաներով կապեցին թնդանոթներին և նրանց կողքին կանգնեցրեցին թրերով զինված թաթարներին: Բայց և մահվան սպառնալիքի տակ հայերը կրակում էին այնպես, որ արկերը կամ չէին հասնում ռուսական զինվորներին կամ անցնում էին ավելի հեռու:

 Անդրկովկասի հայ վաճառականների ներկայացուցիչները մեկնում են Մոսկվա, բանակցություններ վարում և ստանում ազատ առևտրի իրավունք Աստրախանով: 16-րդ դարում արդեն հայերը հաճախակի և սպասված հյուր են դառնում Մոսկվայում: Առևտրի ճանապարհը, որ Պարսկաստանից Կասպից ծովով ձգվում էր մինչև Սպիտակ ծով, այդպես էլ կոչում էին` հայկական ճանապարհ: Հայ վաճառականները Ռուսաստան էին բերում մետաքս, թանկարժեք քարեր, խունկ և այլ արևելյան ապրանքներ: Հայ վաճառականները բերում էին նաև հայկական ապրանքներ` խալիներ, հայտնի հայկական ներկեր, մետաղներ(ոսկի, արծաթ, պղինձ, երկաթ), ոսկերչական իրեր և այլն: Ռուսաստանից տանում էին մորթիներ, կաշվե իրեր և այլն:Նրանք հաճախ քանկարժեք իրեր էին բերում ռուս ցարերի համար:Օրինակ, Նոր Ջուղայի (հայաքաղաք Պարսկաստանում ,հիմնվել է 1606 թ.) հարուստ վաճառական Խոջա Զաքարը 1660թ. Ալեքսեյ Միխայլովիչ ցարի համար բերեց ադամանդներով (մոտ 900) զարդարված գահ, որը մինչ այսօր պահպանվում է Մոսկվայում:

Հաշվի առնելով այն մեծ օգուտը լավ կազմակերպված արևելյան առևտրից, ցարական կառավարությունը որոշեց պետական պաշտոնական պայմանագիր կնքել Պարսկաստանի հետ: Քանի որ պարսկական առևտուրը այդ տարիներին գտնվում էր հայ վաճառականների ձեռքում, ուստի 1667թ. պաիմանագիրը կնքվեց ռուսական կառավարության և հայկական վաճառական ընկերության (այսպես կոչված Ջուղայական կոմպանիայի) միջև, որով օրինականացվում ու ամրապնդվում են հայ-ռուսական առևտրա-տնտեսական կապերը: Այդ պայմանագրով հայ վաճառականները ստացան այնպիսի արտոնություններ,որոնք չէին վերապահվում Ռուսաստանում առևտուր անող մյուս վաճառական ընկերություններին: Ընկերությունը պարտավորվում էր Պարսկաստանից մետաքս գնել և ներկրել Ռուսաստան: Եթե մետաքսի քանակությունը շատ լինի, ընկերությունը կարող էր այն վաճառել արտասահմանում: Ռուսաստանը զինված պահակախումբ էր տրամադրում Վոլգա գետով անցնելու համար: Նավաբեկության դեպքում ցարական գանձարանը հատուցում էր ընկերության կորուստները:

Հայ վաճառականները կարևոր դեր են կատարել նաև ռուս-թուրքական առևտրում :Ղրիմի հայերը Թուրքիայից ներմուծել են սուրճ, մերձարևադարձային պտուղներ, ձեթ, մեղրամոմ և տարտածել հացահատիկ, բուրդ, կաշի, կղմինդր և այլն:

Ռուսական կառավարության հովանավորումը հայ վաճառականներին պատահական չէր:Նրանց օգնոիթյամբ Ռուսաստանը ցանկանում էր Վոլգա-Կասպյան ճանապարհը դարձնել Եվրոպան Արևելքի հետ կապող միակ առևտրական ուղին:Արևելյան ապրանքները, և առաջին հերթին մետաքսը կարևոր էին Ռուսաստանի նոր զարգացող մանուֆակտուրաների համար:Հայ վաճառականներից շատերը իրենց կապիտալը ներդրել են Ռուսաստանի արդյունաբերական ձեռնարկություններում՝ մանուֆակտուրաներում:

<<Հայ-ռուսական տնտեսական հարաբերությունների հետագա աշխուժացմանը մեծ չափով նպաստեցին նաև Հայաստանի և Ռուսաստանի՝ զարգացման նոր փուլ մտած ռազմա-քաղաքական փոխհարաբերությունները: Թուրքիայի և Պարսկաստանի լծի տակ տառապող հայ ժողովուրդը վերջնականապես համոզվեց, որ իր միակ փրկիչը Ռուսաստանն է և իր ճակատագիրն անդառնալիորեն կապեց նրա հետ>> Ա.Հ.Քյուրքչյան <<Ռուսաստանի տնտեսական քաղաքականությունը Արևելքում և հայ վաճառականությունը 18 դ.սկիզբ>>:

Ռուսաստանը հայերին ներգրավեց դիվանագիտական ծառայության մեջ, պատասխանատու առաքելություններ հանձնարարեց Արևելքում:

Ռուսական ազգային պետության կազմավորման տարիներին Ռուսաստանում զարգանում են արտադրողական ուժերը, միավորվում են ֆեոդալական մասնատվածության շրջանում մեկուսացած ու թույլ իշխանությունները, ստեղծվում է հզոր կենտրոնացված պետություն, թոթափվում է թաթարական լուծը: Ռուսաստնը դառնում է Եվրոպայի հզոր և մեծ տերություններից մեկը: Ռուսաստանի արևելյան քաղաքականությունը` եվրոպական կոալիցիա ստեղծել ընդդեմ թուրքական սպառնալիքի, արտահայտվեց նաև հայերին Ռուսաստանում բավականին լայն արտոնություններ տրամադրելով: Տասնամյակներ շարունակ հայերը ազատված էին շատ հարկատեսակներից, կարողանում էին ազատ կառուցել եկեղեցիներ և դպրոցներ, ռուսական հպատակություն խնդրողներին ընդառաջում էին: Ռուս ցարերը պայմաններ էին ստեղծում Ռուսաստանի զավթաց տարածքները (հատկապես մերձկասպյան) բնակեցնել հայերով:

 Հայաստանը շարունակում էր մնալ սուլթանական Թուրքիայի և շահական Պարսկաստանի բռնակալական տիրապետության տակ: Հայ ազատագրական շարժման գործիչները համոզված էին, որ միայն սեփական ուժերով հնարավոր չէ ազատագրվել վիթխարի պետությունների տիրապետությունից` մի հզոր քրիստոնյա պետություն պետք է ազատագրի հայ ժողովրդին:Սակայն հստակ չէր, թե որն էր լինելու այդ ուժը, և ինչ ճանապարհներով էր ազատագրվելու Հայաստանը:

Ազատագրական խնդրի վերաբերյալ առաջին խորհրդաժողովները կազմակերպվել էին 1547թ. Կաթողիկոս Ստեփանոս Սալմաստեցին Էջմիածնում և 1562թ.կաթողիկոս Միքայել Սեբաստացին Սեբաստիայում: Հայերի դիմումները Գերմանիային և Լեհաստանին արդյունք չունեցան: Պապական արքունիքում հայերին հասկացրին, որ նրանք նախ պետք է հրաժարվեն հայոց դավանանքից և ընդունեն կաթոլիկություն: Ազատագրական պայքարում Ռուսաստանի օգնությունը անգամ տիրապետությունը հայ գործիչների կողմից դիտվում էր որպես միակ իրական ճանապարհ թոթափելու թուրք-պարսկական լուծը: Նրանք հասկանում էին նաև, որ Ռուսաստանը շահագրգռված է օգնել Անդրկովկասի ժողովրդներին, ստեղծել անդրկովկասյան վստահելի հենակետ` իր արևելյան ու հարավային մատույցները թուրք-թաթարական հարձակումներից ապահովելու և արևելյան առևտուրը զարգացնելու համար: Ռուսական կայսրության դեպի արևելք ծավալվելու ծրագրերը համահունչ էին Անդրկովկասի ժողովուրդների` հայերի և վրացիների ազատագրական ձգտումներին: Այդ ժամանակ քայլեր են արվում հայ-վրացական ուժերի միավորման և Ռուսաստանի օգնությամբ թուրք-պարսկական տիրապետությունից ազատագրման: Կախեթի իշխան Ալեքսանդրը դիմում է Իվան III, 1483թ. Մոսկվա է ուղարկում իր հայազգի դեսպան Խոզե Միրումին (խոջա Միրաքին) և օգնություն խնդրում:

1652թ. Երուսադեմում տեղի են ունեցել մի քանի հանդիպումներ Հայոց Փիլիպոս I Աղբակեցի կաթողիկոսի Երուսաղեմի ռուս պատրիարք Պաիսիի հետ: Կաթողիկոսի խնդրանքով պատրիարքը նամակ է գրել ռուս թագավոր Ալեքսեյ Միխայլովիչին Աստրախանում հայկական եկեղեցի կառուցելու մասին: Այս փաստը կարևոր է որպես հայ և ռուս գործիչների միջև բարձր մակարդակի վրա տեղի ունեցած մինչև այժմ հայտնի առաջին հանդիպում:

Ռուսական կողմնորոշման մասին խոսում են փաստերը՝ 1667-1672թթ. առևտրական պայմանագիրը, այն կնքող 40 հայերի նամակը պոլսահայերին, Գանձասարի և Էջմիածնի կաթողիկոսների դիմումները ցարին, էջմիածնի գաղտնի ժողովը, Այյնգեղակոթի գաղտնի ժողովն ու հայ ավագանու 1699թ. դիմումը Պյոտր Ա-ին:<<Ռուսական կողմնորոշման համար կային բոլոր փաստերը: Դա միակ մեծ ու հզոր հարևանն էր, որ 17 դ. երկրորդ կեսին լուծեց մի շարք դժվարին խնդիրներ՝վերամիավորեց Ուկրաինան, հաջողությամբ հաղթահարեց թուրք-թաթարական դարավոր ագրեսիան,

<< Հավերժական խաղաղության >> պայմանագիր կնքեց Լեհաստանի հետ: Պյոտր 1 կարողացավ ստեղծել ուժեղ բանակ ու նավատորմ և նվաճել Ազովը: Հայ հասարակության գրեթե բոլոր խավերը գնալով ավելի ու ավելի էին հակվում Ռուսաստանի կողմը: Հայ վաճառականները լավ էին հասկանում, որ տնտեսական ու քաղաքական տեսակետից հզոր Ռուսաստանին մերձենալը լայն հորիզոններ է բացում հայ վաձառականների համար: Հայ հոգեվորականությունը նույնպես հակված էր դեպի Ռուսաստանը, հուսալով, որ նրա հովանու տակ իրեն դյուրին կլինի պայքարել մուսուլմանության և կաթոլիկության դեմ, պահպանել իր տիրույթները, ընդլայնել դրանք և ստանալ նոր իրավունքներ ու արտոնություններ: Հայ մելիքները ակնկալում էին Ռուսաստանի օգնությամբ իրենց նոմինալ իրավունքները դարձնել իրական, ընդլայնել տիրույթները, ազատվել թուրք փաշանաերի ու պարսիկ խաների կամայականություններից, իրենց ձեռքում կենտրոնացնել երկրի ղեկավարությունը: Հայ գյուղացիներն ու արհեստավորները հուսով էին ռուսական օգնությամբ ազ

ատվել պարսկական ու թուրքական դժնդակ տիրապետությունից, շահագործումից, ազգային ու կրոնական ճնշումներից>>:

Բայց 17-րդ դարի կեսերին Ռուսաստանը դեռևս ի վիճակի չէր ռազմական օգնություն հասցնել վրաց և հայ ժողովրդներին: 1652թ. Թեյմուրազ Ա-ի (վրաց թագավոր) Ռուսաստան այցելության ժամանակ ռուսական արքունիքը պարզորեն հայտնեց այդ մասին, խոստանալով միայն նյութական և դիվանագիտական օգնություն: Ռուսաստանը այդ ժամանակ պատերազմում էր Թուրքիայի դեմ և ձգտում էր դաշինք կնքել Պարսկաստանի հետ:

Մշակութային կապերը երկու ժողովուրդների մեջ առավել ամրապնդվել են Ռուսաստանի քրիստոնեություն ընդունումից հետո՝ 988թ.: 12-րդ դարում արդեն հայերենից ռուսերեն թարգմանվեցին <<Գրիգոր Լուսավորչի կյանքը>> և <<Երանելի կույսրերի կյանքը>> ձեռագրերը, ռուսերենից հայերեն` <<Բորիս Գլեբի կյանքը>>: Ռուս գեղանկնարիչ Ֆլորը մասնակցել է Անիի քաղաքաին տաճարի որմնանկարման աշխատանքներին: Հայ գեղանկարիչները պատկերազարդել են նովգորոդյան տաճարը, հայոց այբուբենի տառերը փորագրված են Յարոսլավ Ւմաստունի դամբարանի տանիքին: Կիևի Սուրբ Սոֆիայի տաճարում բացահայտվել է հայկական 12 արձանագրություն: Ուղղափառ օրացույցով սեպտեմբերի 30-ը նշվում է որպես սուրբ Գրիքորի՝ առաջին հայոց կաթողիկոսի հիշատակի օր: Գրիքոր Լուսավորչի պատվին կառուցվել էր եկեղեցի «Хутынский Столп» Նովգորոդի մոտակայքում, Մոսկվայի սուրբ Վասիլիի եկեղեցու խորաններից մեկը կոչվում է Գրիգորի Հայոց:

 Նկարիչ Բոգդան Սալթանովի (պարսկահայ) պղնձե թիթեղի վրա փորագրությունը հայ վաճառականները նվիրաբերեցին ռուս ցարին: Նա այնքան հավանեց այդ գործը, որ պատվիրեց վաճառականներին հաջորդ անգամ նկարչին բերել Մոսկվա: Բոգդան Սալթանովը հսկայական ներդրում ունի ռուս արվեստում`նրա մոտ են ուսուցանել բազմաթիվ ռուս նկարիչներ, Ուշակովի հետ միասին մեծ դեր է խաղացել ռուսական սրբապատկերների բարեփոխման գործում:

Այսպիսով, միջնադարում սկզբնավորվեցին և ամրապնդվեցին հայ ռուսական առևտրային, տնտեսական և մշակութային կապերը, հայ ազատագրական շարժումը կողմնորոշում ստացավ դեպի Ռուսաստան:

Գրականություն՝

<<Վիքիպեդիա>> ազատ հանրագիտարան

<<Հայ-ռուսական հարաբերությունների պատմության պարրերացման մասին>>- Տ. Գրիգորյան, Կ. Ոսկանյան

Դպրոցական հանրագիտարան

Վ. Բարխուդարյան <<Մոսկվայի և Պետերբեւրգի հայկական գաղութների պատմություն>>

И. А Атаджанян "Из истории русско-армянских взаимоотношений с X по XVIII века"

Ա.Հ. Քյուրքչյան Ռուսաստանի տնտեսական քաղաքականությունն Արևելքում և հայ վաճառականությունը 18դ. սկզբին

*Սիրանուշ Ասատրյան, 8-1 դասարան*